**Solomon Northup** (10. juuli u 1807–1808 – u 1857–1875) oli Ameerika Ühendriikide abolitsionist ning memuaaride "12 aastat orjana" peamine autor. 

Ta sündis New Yorgi osariigis vaba afroameeriklasena, tema isa oli endine ori ning ema vaba afroameeriklane. Ta tegeles põlluharimisega, oli elukutseline viiulimängija ning omas Washingtoni maakonnas maad. 1841. aastal sai ta pakkumise hakata rändmoosekandiks ning läks Washingtoni, kus orjapidamine oli seaduslik. Washingtonis ta mürgitati, rööviti ning müüdi orjaks. Ta viidi edasi New Orleansi, kus üks istanduseomanik ta ära ostis. Järgmised 12 aastat oli ta Louisiana Red Riveri piirkonnas, peamiselt Avoyellesi vallas, ori. Pärast pikka orjapõlve tutvus ta kanadalasest istandusetöölise Samuel Bassiga, kes andis Northupi olukorrast New Yorgi osariiki teada. New Yorgi osariigi võimud pakkusid kõikidele orjaks röövitud New Yorgi kodanikele abi. Tema perekond ja sõbrad palusid kuberner Washington Huntilt abi ning Northup vabanes 3. jaanuaril 1853.

Orjakaupmees James H. Birch peeti kinni ning anti Washingtonis kohtu alla, kuid lasti vabaks, kuna Northup ei saanud musta inimesena valge vastu ütlusi anda. Hiljem anti New Yorgi osariigis kohtu alla ka tema röövijad, aga kohtuasi jäi üksikasjade tõttu kaheks aastaks venima ning viimaks lõpetati, kuna leiti, et sellega peaks tegelema Washingtoni kohus. Washingtoni kohus asja menetlusse ei võtnud. Ükski Northupi röövijatest ega orjastajatest ei saanud karistada.

Esimesel aastal taas vabana kirjutas ja avaldas Northup memuaarid "12 aastat orjana". Ta propageeris Kirdeosariikides abolitsionismi ning jagas enda kogemusi kümnetes avalikes kõnedes. Pärast aastat 1857 on tema kohta vähe teada, kiri dateeritud aastasse 1863 tõendab tema elusolekut ka hiljem. Vahel on arvatud, et ta langes taas inimröövi ohvriks, kuid ajaloolaste arvates on see ebatõenäoline, kuna ta oli liiga vana, et orjana väärtuslik olla. Tema surma-aasta ega -asjaolud ei ole teada.

Northupi memuaaridest valmis 2013. aastal film "12 aastat orjana", mis võitis 2014. aastal kolm Oscarit, sealhulgas parima filmi Oscari. 2014. aastal ilmusid Northupi memuaarid eesti keeles Ehte Puhangu tõlkes.

Vaata ka
--------

* Orjapidamine Ameerika Ühendriikides

Allikad
-------

* Fiske, David; Brown, Clifford W. Jr.; Seligman, Rachel (2013). *Solomon Northup: The Complete Story of the Author of Twelve Years A Slave: The Complete Story of the Author of Twelve Years a Slave* (inglise). ABC-CLIO. ISBN 978-1440829758.
* Fradin, Judith Bloom; Fradin, Dennis Brindell (2012). *Stolen into Slavery: The True Story of Solomon Northup, Free Black Man* (inglise). National Geographic Books. ISBN 978-1426309878.
* Nelson, Emmanuel Sampath (2002). "Solomon Northup (1808–1863?)". Marsden, Elizabeth (toim). *African American Autobiographers: A Sourcebook*. Greenwood Publishing Group. Lk 290. ISBN 978-0313314094.
* Northup, Solomon; Wilson, David (1853). *Twelve Years a Slave*. Auburn: Derby and Miller; Buffalo: Derby, Orton and Mulligan; London: Sampson Low, Son & Company.

Kirjandus
---------

* Lester, Julius (1968). *To Be a Slave*. New York. Lk-d 39–58. ISBN 978-0590424608. Newbery Honor, ages 10 and up

Välislingid
-----------

* The Solomon Northup Trail, LSU's Acadiana Historical project: maps and descriptions of sites from Northup's memoir, based on Eakin's and Logsdon's 1968 research.
* *Twelve Years a Slave*: Analyzing Slave Narratives, National Endowment for the Humanities EDSITEment lesson plan
* *Solomon Northup's Odyssey* at the Internet Movie Database